Zones de Desenvolupament Prioritari i procediment d'adjudicació d'autorització administrativa d'instal·lació de parc eòlic
Determinació de les Zones de Desenvolupament Prioritari i adjudicació d'autorització administrativa d'instal·lació de parc eòlic
Petites instal·lacions eòliques
Sol·licituds i documentació per participar al concurs
Comissió de selecció de projectes d'instal·lació de parc eòlic
Procediment d'adjudicació d'autorització administrativa d'instal·lació de parc eòlic
Procediment d'autorització administrativa per l'execució de parcs eòlics
Autoritzacions necessàries per l'execució de parcs eòlics
Sol·licitud d'autorització administrativa per l'execució del parc eòlic
Tramitació administrativa per l'execució del parc eòlic
Declaració d'impacte ambiental, autorització administrativa per l'execució del parc eòlic i aprovació definitiva de l'actuació urbanística
Composició de la Ponència Ambiental de Parcs Eòlics
Transmissió de les autoritzacions
Caducitat i revocació de les autoritzacions
Tramitació de modificacions no substancials de parcs eòlics autoritzats
Posada en servei de parcs eòlics i inscripció al Registre d'instal·lacions de producció en règim especial
Determinacions urbanístiques aplicables a les instal·lacions fotovoltaiques ubicades sobre el terreny
Emplaçament de les instal·lacions
Dimensió de les instal·lacions en sòl no urbanitzable
Procediment administratiu aplicable a l'autorització de les instal·lacions fotovoltaiques
Autoritzacions necessàries per la implantació d'instal·lacions fotovoltaiques sobre el terreny amb una potència superior a 100 kW
Sol·licitud d'autorització administrativa de la instal·lació fotovoltaica
Contingut de l'estudi d'impacte i integració paisatgística
Tramitació administrativa del projecte d'instal·lació fotovoltaica
Atorgament de la condició d'instal·lació acollida al règim especial, autorització administrativa i aprovació del projecte d'execució
Posada en marxa de la instal·lació i inscripció al Registre d'Instal·lacions de Producció en règim especial
Règim de fiança relativa al desmantellament i la restitució dels terrenys
Canvis de titularitat de les instal·lacions fotovoltaiques
Ubicació de torres de mesurament de vent
Vigència del Mapa d'implantació ambiental de l'energia eòlica a Catalunya
Acompliment de la Llei 9/1993, de 30 de setembre, del patrimoni cultural català
Presentació de la documentació en suport electrònic
Ordres d'aprovació de les bases i la convocatòria dels concursos per a l'adjudicació de les zones de desenvolupament prioritari (ZDP)
Ampliació de parcs eòlics existents
Contingut mínim del projecte de les instal·lacions fotovoltaiques
Documentació a presentar amb la sol·licitud de posada en marxa de les instal·lacions fotovoltaiques
Documentació a presentar amb la sol·licitud de canvi de titularitat
El Llibre blanc de les energies renovables a la Unió Europea (1997), va fixar com a objectiu que l'any 2010 el 12% del consum d'energia primària a la Unió Europea sigui d'origen renovable.
La Directiva 2001/77/CE, relativa a la promoció d'electricitat a partir de fonts d'energies renovables al mercat interior de l'electricitat estableix un objectiu per a l'any 2010 del 22,1% de l'electricitat bruta d'origen renovable per al conjunt de la Unió Europea i pel cas concret de l'Estat espanyol l'objectiu és del 29,4%.
Mitjançant la Llei 54/1997, de 27 de novembre, del sector elèctric, es va regular la producció d'energia elèctrica en règim especial, que inclou les instal·lacions de producció a partir de l'aprofitament de fonts renovables.
Aquesta Llei ha estat objecte de diversos desenvolupaments reglamentaris que han regulat els aspectes tècnics i econòmics d'aquest tipus d'instal·lacions.
A Catalunya, l'aprovació del Decret 174/2002, d'11 de juny, regulador de la implantació de l'energia eòlica a Catalunya, va suposar un pas endavant en l'intent d'harmonitzar i integrar els diversos procediments administratius aplicables a la implantació de parcs eòlics i va comportar l'aprovació del Mapa d'implantació de l'energia eòlica amb caràcter de Pla territorial sectorial, el qual zonifica el territori de Catalunya segons la seva idoneïtat o no, des del punt de vista ambiental, per instal·lar-hi parcs eòlics.
L'aprovació del Pla de l'Energia de Catalunya 2006-2015, ha fixat els objectius en l'àmbit de l'energia eòlica establint-se un objectiu de 3.500 MW a assolir a l'any 2015.
Per tal de poder avançar en l'assoliment d'aquests objectius, resulta necessari planificar el desenvolupament eòlic tenint en compte el recurs existent, la capacitat d'evacuació de la xarxa elèctrica, l'impacte ambiental i paisatgístic i el consens amb el territori.
Aquesta necessitat de planificació comporta que s'hagin de definir unes Zones de Desenvolupament Prioritari (ZDP) i, una vegada definides, s'iniciï un procediment de concurrència competitiva per a l'adjudicació administrativa d'instal·lació de parc eòlic, amb l'objectiu de seleccionar aquells projectes d'instal·lació que s'ajustin millor als criteris fixats.
Tenint en compte que les previsions del Mapa d'implantació ambiental de l'energia eòlica a Catalunya, aprovat pel Decret 174/2002, d'11 de juny, regulador de la implantació de l'energia eòlica a Catalunya, tenen plena validesa en el moment actual, i que amb l'establiment de directrius per a les infraestructures energètiques aprovades pel Govern mitjançant l'Acord 112/2006, de 5 de setembre, pel qual es designen zones d'especial protecció per a les aus (ZEPA) i s'aprova la proposta de llocs d'importància comunitària (LIC), es valida la planificació de la implantació de l'energia eòlica del Govern de la Generalitat, aquest instrument s'ha de considerar vigent, en tant no es procedeixi a la seva revisió.
Per altra banda, en data 17 de juliol de 2007, el Govern de la Generalitat va aprovar un conjunt de mesures encaminades a facilitar els tràmits a l'activitat econòmica i empresarial i la simplificació de les seves relacions amb l'Administració.
Entre aquestes mesures s'inclou la d'unificar l'actuació administrativa en un procediment únic per a la implementació de les energies renovables, que consisteix en establir i definir un procediment i un termini per elaborar els informes, l'avaluació d'impacte ambiental i d'altres intervencions preceptives en la tramitació dels projectes per a la implementació d'energies renovables.
Per tant, i d'acord amb la previsió de la disposició addicional vuitena apartat 1 de la Llei 6/2009, del 28 d'abril, d'avaluació ambiental de plans i programes, resulta necessari harmonitzar d'una manera clara les diferents normatives energètica, mediambiental i urbanística que afecten la implantació dels parcs eòlics a fi i efecte d'agilitzar la tramitació administrativa, tot garantint l'equilibri entre la correcta protecció del medi i l'impuls de l'energia eòlica com a font renovable.
Per altra banda, els darrers anys estem assistint a una millora en les tecnologies de producció d'energies renovables i a un augment en el percentatge de producció d'aquests tipus d'energies.
Entre les tecnologies aplicades a la producció d'energies renovables hi figuren els sistemes de captació i aprofitament de l'energia solar.
L'aprofitament de l'energia solar contribueix a disminuir la dependència energètica de Catalunya i l'impacte derivat de la utilització dels sistemes basats en l'aprofitament de les energies fòssils.
Es tracta, per tant, d'una dinàmica desitjable i positiva que el Govern, a través del Pla d'Energia de Catalunya es proposa de potenciar i impulsar.
Aquest avenç planteja la necessitat d'ordenar la implantació de les instal·lacions destinades a la producció d'energia solar, tant pel que fa a la seva tramitació administrativa, com pel que fa al seu encaix territorial.
Pel que fa als requisits administratius, l'aprovació del Reial decret 661/2007, de 25 de maig, pel qual es regula l'activitat de producció d'energia elèctrica en règim especial, va modificar el règim econòmic i jurídic d'aquest tipus d'instal·lacions la qual cosa fa necessari definir el procediment administratiu aplicable per a la seva autorització.
Així mateix, amb l'objectiu de planificar la producció d'aquest tipus d'energia, el Reial decret llei 6/2009, de 30 d'abril, pel qual s'adopten determinades mesures en el sector energètic i s'aprova el bo social, ha establert l'obligació d'inscripció de les instal·lacions al Registre de preasignació de retribució.
Aquest Decret conté els preceptes que determinen aquest procediment administratiu a Catalunya, amb la finalitat d'assegurar la funcionalitat del procés, la simplificació dels tràmits i la seguretat jurídica dels privats.
Pel que fa a l'encaix territorial, el Decret estableix, en conformitat amb la normativa ambiental, urbanística i paisatgística, les condicions per la correcta implantació de les instal·lacions, tot respectant les previsions del Mapa d'implantació ambiental de l'energia eòlica a Catalunya.
D'acord amb l'Estatut d'Autonomia, la Generalitat de Catalunya té atribuïdes competències compartides en matèria d'energia, que inclou l'autorització de les instal·lacions de producció ubicades a Catalunya, així com el foment i la gestió de les energies renovables (article 133), competències compartides en matèria de medi ambient i espais naturals (article 144) i competències exclusives en matèria d'ordenació del territori, paisatge i urbanisme (article 149).
En aquest marc, i tenint en compte que no convé demorar l'aplicació del termini establert a aquest Decret per iniciar la publicació de les ordres d'aprovació de les bases i la convocatòria dels concursos per a la implantació de parcs eòlics a les Zones de Desenvolupament Prioritari, s'ha previst que l'entrada en vigor d'aquest Decret es produeixi l'endemà de la seva publicació.
En virtut del que s'ha exposat, vist el dictamen del Consell de Treball, Econòmic i Social de Catalunya, d'acord amb el dictamen de la Comissió Jurídica Assessora, a proposta dels consellers del Departament d'Economia i Finances, del Departament de Medi Ambient i Habitatge i del Departament de Política Territorial i Obres Públiques, i d'acord amb el Govern,
a) establir els requisits per a la instal·lació de parcs eòlics i definir els criteris energètics, ambientals, urbanístics i paisatgístics que han de regir en la instal·lació dels parcs eòlics.
b) regular la implantació d'instal·lacions de sistemes de captació d'energia solar fotovoltaica instal·lades directament sobre el terreny, per tal de facilitar la seva implantació, avançar cap els objectius establerts en el Pla d'Energia de Catalunya 2006-2015 i assegurar la seva correcta ubicació en el territori.
c) definir els procediments administratius d'autorització d'instal·lació i d'execució dels parcs eòlics i de les instal·lacions fotovoltaiques, integrant els diversos tràmits previstos a la normativa aplicable.
2.1 Aquest Decret és d'aplicació a les següents instal·lacions:
a) instal·lacions de producció d'electricitat a partir de l'energia eòlica d'una potència instal·lada igual o inferior a 50 MW per a les instal·lacions que s'acullin al règim especial, i sense limitació de potència per a les de règim ordinari.
b) instal·lacions de sistemes de captació d'energia solar fotovoltaica amb una potència superior a 100 kW amb connexió a la xarxa elèctrica instal·lades directament sobre el terreny amb l'única finalitat de generar energia elèctrica.
2.2 Resten fora de l'àmbit d'aplicació les instal·lacions fotovoltaiques de potència inferior o igual a 100 kW, les quals han de seguir el procediment administratiu regulat pel Decret 352/2001, de 18 de desembre, sobre procediment administratiu aplicable a les instal·lacions d'energia solar fotovoltaica connectades a la xarxa elèctrica i els procediments administratius que corresponguin d'acord amb la legislació urbanística i la legislació ambiental.
a) Parc eòlic: instal·lació de producció d'electricitat a partir de l'energia eòlica, constituïda per més de 5 aerogeneradors o una potència total superior a 10 MW.
b) Sistemes de captació d'energia solar fotovoltaica: conjunt d'elements que conformen una instal·lació de generació d'electricitat a partir de la radiació solar mitjançant l'efecte fotoelèctric.
c) Repowering: repotenciació del parc eòlic mitjançant la substitució d'aerogeneradors.
Són Zones de Desenvolupament Prioritari (ZDP) les àrees geogràfiques que el Mapa d'implantació ambiental de l'energia eòlica a Catalunya qualifica com a zones compatibles i com a zones d'implantació condicionada amb aquesta activitat i que, a més, reuneixen els següents requisits:
b) Capacitat i punt d'evacuació de l'energia elèctrica produïda.
Així mateix, per a la delimitació de les Zones de Desenvolupament Prioritari s'haurà de tenir en compte la protecció del patrimoni cultural dels espais afectats per aquella zona.
5.1 Les Zones de Desenvolupament Prioritari (ZDP) es determinen mitjançant Acord de Govern.
L'autorització d'instal·lació de parc eòlic en aquestes zones ha de ser adjudicada pel procediment de concurrència competitiva.
5.2 Amb caràcter previ a la determinació d'una zona de desenvolupament prioritari (ZDP), serà necessari disposar dels informes següents:
a) Informe del departament competent en matèria d'energia sobre el potencial eòlic de la zona, d'acord amb el Pla de l'energia a Catalunya 2006-2015 i sobre la solució tècnica adoptada per evacuar l'energia elèctrica produïda, tenint en compte la capacitat d'evacuació en cada nus de la xarxa de transport o de distribució elèctrica.
b) Informe elaborat pel departament competent en matèria de medi ambient sobre l'adequació de la Zona a les previsions del Mapa d'implantació ambiental de l'energia eòlica a Catalunya.
c) Informe elaborat pel departament competent en matèria de política territorial i obres públiques sobre la viabilitat urbanística i paisatgística de la zona.
Així mateix, serà necessari un informe elaborat pel departament competent en matèria de cultura sobre els espais de la ZDP que poden veure's afectats per la protecció del patrimoni cultural.
5.3 La proposta de determinació d'una zona de desenvolupament prioritari (ZDP) serà tramesa als ajuntaments compresos en la ZDP per tal que, vistos els informes que requereix l'apartat anterior, emetin el seu informe.
5.4 L'Acord de Govern de determinació de les Zones de Desenvolupament Prioritari (ZDP) es notificarà als ajuntaments corresponents als termes municipals inclosos a la Zona.
5.5 Posteriorment, l'òrgan competent en matèria d'energia publicarà al DOGC i al BOE, l'Ordre per la qual s'obre la convocatòria del corresponent concurs per a l'adjudicació d'autorització d'instal·lació de parcs eòlics a cadascuna de les Zones de Desenvolupament Prioritari i se n'aproven les bases.
Les bases han de definir: les condicions urbanístiques, paisatgístiques i ambientals d'instal·lació dels parcs eòlics, la potència màxima admissible, els criteris de disseny dels parcs eòlics, el punt de connexió a la xarxa elèctrica, l'amplitud i nivell de detall de l'estudi d'impacte ambiental, els criteris objectius de valoració, i l'import, termini i forma de constituir les fiances provisionals i definitives.
Entre els criteris objectius de valoració, s'inclourà la tecnologia associada al projecte i el conjunt d'inversions associades al projecte.
6.1 En les zones que no formin part d'una Zona de Desenvolupament Prioritari i que el Mapa d'implantació ambiental de l'energia eòlica a Catalunya contempla com a zona compatible o com a zona d'implantació condicionada, es podran presentar projectes d'aprofitament de l'energia eòlica que com a màxim estiguin constituïts per 5 aerogeneradors i una potència màxima de 10 MW i es situïn a una distància mínima de 2 quilòmetres d'un altre parc eòlic.
Aquestes instal·lacions han de ser autoritzades per l'òrgan competent en matèria d'energia.
6.2 Amb caràcter previ a la presentació de la sol·licitud, el promotor haurà de disposar del pronunciament del departament competent en matèria de medi ambient relatiu a la necessitat o no de sotmetre el projecte al tràmit d'avaluació d'impacte ambiental i sobre si es necessari o no l'estudi de l'avifauna i del departament competent en matèria de cultura sobre la possible afectació del patrimoni cultural.
En el cas que sigui necessària la declaració d'impacte ambiental i l'estudi de l'avifauna, l'òrgan competent en matèria d'energia efectuarà la tramitació prevista als articles 10 a 14 del present Decret.
6.3 En el supòsit que la instal·lació no s'hagi de sotmetre al procediment de declaració d'impacte ambiental, s'aplicarà el procediment administratiu regulat pels articles 25 a 27 del present Decret, amb les adaptacions documentals que resultin necessàries en funció del tipus d'instal·lació a tramitar.
7.1 Dins del termini fixat a les ordres del departament competent en matèria d'energia previstes a l'article 5.5, els interessats en l'instal·lació de parcs eòlics en la Zona de Desenvolupament Prioritari objecte del concurs, presentaran la seva sol·licitud, junt amb la documentació que l'ha d'acompanyar, davant la unitat directiva corresponent d'aquest departament.
Aquesta documentació es presentarà en format electrònic.
Una vegada presentades, les sol·licituds no podran ésser modificades per part dels interessats, sense perjudici de la possibilitat de millora prevista a l'article 9.1.
Les persones interessades en l'instal·lació de parcs eòlics que vulguin presentar-se al concurs per ser adjudicatàries d'una autorització dins d'una zona de desenvolupament prioritari, hauran de tenir en compte el contingut dels Informes esmentats a l'apartat 2 de l'article 5, en el moment d'elaborar la documentació necessària per a presentar-se al concurs.
L'acreditació de la capacitat legal suficient, tècnica i econòmica serà requisit d'admissió al concurs.
La documentació, llevat de la instància de sol·licitud, es presentarà degudament tancada i segellada de forma que se'n garanteixi la seva confidencialitat fins al moment de finalització del termini de presentació de propostes.
Si la presentació s'efectua en format electrònic, l'administració haurà de determinar els sistemes d'identificació i autenticació que hauran d'utilitzar els peticionaris.
7.2 La documentació que ha d'acompanyar la sol·licitud es precisarà a les ordres de convocatòria i, en tot cas, haurà d'incloure la següent:
a) Còpia autenticada de l'escriptura de constitució de la societat peticionària, i de les seves modificacions, si escau.
b) Capital social i accionistes amb participació superior al 5%.
c) Relació de filials on tingui participació majoritària.
d) Especificació del règim, especial o ordinari, a què es vol sotmetre la producció elèctrica.
e) Còpia autenticada de la documentació justificativa de la capacitat legal, tècnica, econòmica i financera de la o el sol·licitant, d'acord amb el que requereix la normativa sectorial elèctrica.
f) Relació d'instal·lacions acollides al règim especial de què disposa la persona beneficiària, en cas de sol·licitud de l'esmentat règim.
g) Balanç i compte de resultats de l'últim exercici fiscal presentats davant l'Agència Tributària o degudament auditats.
Projecte que haurà d'anar signat per un tècnic titulat competent i visat pel col·legi professional corresponent i haurà d'incloure la documentació suficient sobre:
a) Memòria tècnica amb l'especificació i la descripció de les instal·lacions que integren el parc eòlic i la línia d'evacuació prevista, amb justificació del compliment de les condicions tècniques i de seguretat de la normativa vigent.
b) Plànols a escala 1:25.000 (relatius a l'emplaçament dels aerogeneradors; línies elèctriques interiors del parc eòlic soterrades; línia d'evacuació; subestació i edifici de control).
Aquests plànols seran a escala 1:5.000 quan es puguin veure afectats béns integrants del patrimoni arqueològic i paleontològic.
c) Delimitació de les coordenades UTM de cadascun dels aerogeneradors i transcripció de la seva ubicació sobre cartografia oficial.
d) Dades de vent: forma d'obtenció i resultats.
A aquests efectes serà suficient amb l'aportació de dades estadístiques.
e) Tipus i característiques dels aerogeneradors, justificant la seva idoneïtat per a l'emplaçament.
Marca, model, corba característica de potència i càlcul de la producció mitjana anual d'energia elèctrica i hores previstes d'utilització de la potència instal·lada.
f) Termini d'execució del projecte.
g) Pressupost total incloent instal·lacions, accessos, obra civil, línies i subestacions per l'evacuació, desglossat per partides homogènies.
h) Estudi de viabilitat tècnica i econòmica.
i) Impacte del projecte sobre la vertebració econòmica i social del territori, sobre el teixit empresarial, especialment en l'àmbit de la formació, la recerca tecnològica, la millora mediambiental i l'eficiència energètica, i sobre la creació d'empreses i de llocs de treball especialment en el sector de components de l'energia eòlica.
Aquest informe incorporarà la perspectiva de gènere i de les dones en la seva elaboració, i a tal efecte inclourà un sistema d'indicadors qualitatius i quantitatius no androcèntrics que serveixin per detectar les necessitats, dificultats específiques i prioritats d'actuació que afecten a cada sexe.
Estudi d'impacte ambiental que haurà d'incloure, com a mínim:
a) El contingut previst a l'article 2 del Decret 114/1988, de 7 d'abril, d'avaluació d'impacte ambiental i el Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes.
b) Estudi d'impacte acústic, d'acord amb el que preveu la Llei 16/2002, de 28 de juny, de protecció contra la contaminació acústica.
c) Identificació dels principals impactes ambientals que el projecte pugui tenir sobre el medi.
d) Mesures adoptades en relació amb els condicionants establerts a l'informe elaborat pel departament competent en matèria de medi ambient sobre la viabilitat ambiental de la zona, previst a l'article 5.2 b).
e) Exposició de les principals alternatives estudiades per la persona promotora i motivació de les raons de la seva elecció, des de l'òptica ambiental.
Estudi d'impacte i integració paisatgística:
a) Continguts que determinen la Llei 8/2005, de 8 de juny, de protecció, gestió i ordenació del paisatge i el Decret 343/2006, de 19 de gener, que la desenvolupa, que en tot cas han de comprendre: l'exposició dels criteris d'implantació adoptats pel projecte per tal d'harmonitzar i evitar la pèrdua de valor del paisatge, en compliment dels requisits establerts en l'informe de l'apartat 5.2.c; la identificació i avaluació dels impactes paisatgístics (visuals i identitaris), i la definició de les mesures d'integració previstes en el projecte.
b) Identificació i representació a escales 1:25.000 i/o 1:50.000 de tots els parcs eòlics autoritzats en un radi de 15 km, d'acord amb les dades facilitades per la pròpia Administració.
c) Exposició de les principals alternatives estudiades en el projecte per la persona promotora, tant relatives a la implantació dels aerogeneradors com a altres elements que integren el parc i motivació de les eleccions efectuades des del punt de vista paisatgístic.
a) Memòria i documentació gràfica justificatives de l'adequació del projecte al planejament territorial i urbanístic aplicable a l'àmbit proposat i del compliment dels condicionants establerts a l'informe elaborat pel departament competent en matèria de política territorial i obres públiques sobre la viabilitat urbanística de la zona, previst a l'article 5.2 c).
b) Descripció de la finca o finques en les quals es projecta l'actuació, la superfície ocupada per l'activitat, per les construccions i instal·lacions i les seves característiques fonamentals.
La garantia provisional per l'import que fixin les ordres de convocatòria.
8.1 La selecció dels projectes d'instal·lació de parc eòlic i la proposta de resolució del concurs d'adjudicació d'autorització d'instal·lació de parc eòlic estarà a càrrec d'una comissió integrada per vuit vocalies, dues en representació del departament competent en matèria de medi ambient, dues del departament competent en matèria de política territorial i obres públiques, dues en representació del departament competent en matèria d'energia una de les quals presidirà la Comissió amb vot de qualitat i dues en representació dels consells comarcals compresos en la Zona de Desenvolupament Prioritari.
8.2 La Comissió podrà sol·licitar informe sobre la proposta de resolució del concurs a la delegació territorial del Govern del territori corresponent.
8.3 La Comissió de selecció de projectes d'instal·lació de parc eòlic sol·licitarà informe del departament competent en matèria d'indústria sobre la valoració de la tecnologia associada als projectes presentats.
9.1 La Comissió de selecció haurà de pronunciar-se, en primer lloc, sobre la suficiència de la documentació presentada.
En cas que ho consideri oportú, podrà demanar aclariments a les persones sol·licitants en relació a la mateixa, que hauran de ser aportats en un termini màxim de 10 dies.
9.2 Transcorregut, en el seu cas, el termini de 10 dies, la Comissió de selecció declararà la persona o persones sol·licitants admeses o excloses del concurs en funció de la suficiència o no de la documentació presentada, i notificarà la citada declaració a les declarades excloses.
La citada notificació s'haurà de produir, en tot cas, en el termini d'1 mes a comptar des de la data en que finalitzi el termini de presentació de sol·licituds.
A les persones participants que hagin resultat excloses se'ls retornarà la garantia provisional al finalitzar el procediment de concurs.
9.3 Entre les sol·licituds que hagin estat declarades admeses per ser considerades suficients, la Comissió seleccionarà aquells projectes d'instal·lació de parc eòlic que, d'acord amb les bases del corresponent concurs de la Zona de Desenvolupament Prioritari, es considerin més idonis, d'acord amb els criteris de valoració prèviament determinats a les ordres de convocatòria.
9.4 La proposta de resolució, junt amb el seu expedient, serà objecte d'audiència de les persones sol·licitants per un període de 10 dies, en el qual podran presentar les al·legacions i la documentació que estimin pertinents.
9.5 La proposta de resolució, junt amb les al·legacions que s'hi hagin formulat, serà elevada al director general de la unitat directiva corresponent del departament competent en matèria d'energia.
D'acord amb la proposta de resolució, la unitat directiva esmentada adoptarà la resolució corresponent d'adjudicació d'autorització administrativa d.instal·lació de parc eòlic en el termini màxim de tres mesos, a comptar des de la data de finalització del termini de presentació de sol·licituds.
Aquesta resolució serà notificada a totes les persones sol·licitants admeses en el termini de 10 dies i a l'ajuntament o ajuntaments corresponents.
9.6 La resolució d'adjudicació d'autorització administrativa d'instal·lació de parc eòlic, pot exigir l'acompliment de mesures energètiques compatibles amb l'ordenació de la producció energètica de règim especial, mediambientals, urbanístiques i paisatgístiques.
9.7 Així mateix, la resolució d'adjudicació d'autorització administrativa d'instal·lació de parc eòlic, atorga al sol·licitant o sol·licitants seleccionats un dret d'accés i connexió a la xarxa de transport o a la xarxa de distribució elèctrica, per la potència que li sigui assignada a l'esmentada resolució, sempre que no s'excedeixi la capacitat d'evacuació assignada a cada nus de la xarxa de transport o de distribució elèctrica fixada a l'informe previst per l'article 5.2, apartat a).
9.8 La garantia dipositada per la persona sol·licitant que hagi obtingut l'autorització administrativa d'instal·lació de parc eòlic, serà retornada una vegada s'hagi constituït l'aval que la normativa elèctrica requereix per sol·licitar l'accés a la xarxa elèctrica i que cal presentar d'acord amb el que es preveu a l'article 11.
10.1 Des de la vessant energètica, l'execució de parcs eòlics resta subjecta a autorització administrativa i aprovació de projecte executiu a atorgar per la unitat directiva corresponent del departament competent en energia, d'acord amb el procediment que preveu aquest Decret.
L'atorgament de l'autorització administrativa per l'execució del parc eòlic suposarà l'atorgament de la condició d'instal·lació acollida al règim de producció especial, menys pels supòsits d'instal·lacions de potència superior a 50 MW.
L'obtenció dels drets econòmics es produirà amb la inscripció al Registre de pre-asignació de potència, una vegada s'acompleixin els requisits exigits per la normativa aplicable.
10.2 Des de la vessant medi ambiental, l'execució de parcs eòlics resta subjecte al procediment de declaració d'impacte ambiental regulat pel Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes i el Decret 114/1988, de 7 d'abril, d'avaluació d'impacte ambiental.
La declaració d'impacte ambiental es pronunciarà sobre el projecte de parc eòlic i sobre l'avaluació ambiental del projecte urbanístic.
10.3 Des de la vessant urbanística, l'execució de parcs eòlics resta subjecte a l'aprovació d'un pla especial urbanístic, d'acord amb allò establert a l'article 67.1. e) del Text refós de la Llei d'urbanisme, aprovat pel Decret legislatiu 1/2005, de 26 de juliol, i l'article 47.3.c) del Reglament de la Llei d'urbanisme, aprovat pel Decret 305/2006, de 18 de juliol.
10.4 Des de la vessant paisatgística, l'execució de parcs eòlics requereix l'Informe d'impacte i integració paisatgística regulat per l'article 22 del Decret 343/2006, de 19 de setembre, pel qual es desenvolupa la Llei 8/2005, de 8 de juny, de protecció, gestió i ordenació del paisatge i es regulen els estudis i informes d'impacte i integració paisatgística.
11.1 Una vegada notificada la resolució d'adjudicació d'autorització d'instal·lació de parc eòlic, les persones promotores que hagin resultat adjudicatàries hauran de presentar en el termini màxim que estableixi aquesta resolució, la sol·licitud d'autorització administrativa per l'execució del parc eòlic i aprovació del projecte executiu davant l'Oficina de Gestió Empresarial, juntament amb la documentació especificada i que no obri en poder de l'Administració de la Generalitat.
11.2 L'òrgan competent en matèria d'energia haurà d'incorporar a l'expedient administratiu corresponent a la sol·licitud el conjunt de documentació ja presentada pel promotor en virtut del que disposa l'article 7.
11.3 La sol·licitud a presentar haurà d'anar acompanyada de la següent documentació:
11.3.1 Documentació des de la vessant energètica:
a) Projecte executiu corresponent al parc eòlic i a les instal·lacions d'interconnexió amb la xarxa elèctrica signat per tècnic competent i visat pel Col·legi professional, que acrediti l'acompliment de les condicions tècniques i de seguretat.
b) Plànols a escala 1:25.000 on es defineixi l'emplaçament concret dels aerogeneradors, el traçat soterrat de les línies elèctriques interiors del parc eòlic, la línia elèctrica d'evacuació, la subestació, l'edifici de control, els vials d'accés i de servei.
c) Plànols a escala adequada per definir amb el detall constructiu suficient els aspectes relacionats amb els fonaments, rases, cunetes, entre altres.
d) Esquemes elèctrics de potència, de maniobra i de protecció.
e) Pressupost total de les instal·lacions, desglossat per partides homogènies.
f) Separata per a cadascuna de les administracions públiques afectades, organismes i, si s'escau, empreses de serveis públics o de serveis d'interès general.
La documentació es presentarà en format electrònic.
g) Relació de béns i drets afectats, si el sol·licitant demana el reconeixement d'utilitat pública als efectes d'expropiació forçosa i imposició de servituds.
h) Resguard de l'aval exigit per la normativa elèctrica.
En tota aquesta documentació s'incorporaran, si s'escau, aquelles actualitzacions que puguin resultar necessàries en virtut del que disposa l'article 9, apartat 6.
11.3.2 Documentació des de la vessant medi ambiental: l'estudi d'impacte ambiental del projecte serà el ja presentat al concurs d'adjudicació d'autorització administrativa d'instal·lació de parc eòlic en una zona de desenvolupament prioritari, sense perjudici d'aquelles actualitzacions que puguin resultar necessàries, en virtut del que disposa l'article 9, apartat 6.
11.3.3 Documentació des de la vessant urbanística: caldrà presentar el pla especial urbanístic que determina l'article 67.1.e) del Text refós de la Llei d'urbanisme, aprovat pel Decret legislatiu 1/2005, de 26 de juliol i l'article 47.3.c) del Reglament de la Llei d'urbanisme, aprovat pel Decret 305/2006, de 18 de juliol.
El seu contingut s'ajustarà allò que determinen els articles 97 del Text refós de la Llei d'urbanisme, aprovat pel Decret legislatiu 1/2005, de 26 de juliol i els articles 92 i següents del seu Reglament.
Aquesta documentació es complementarà amb la ja presentada al concurs d'adjudicació d'autorització administrativa d'instal·lació de parc eòlic en una zona de desenvolupament prioritari, sense perjudici d'aquelles actualitzacions que puguin resultar necessàries en virtut del que disposa l'article 9, apartat 6.
11.3.4 Estudi d'impacte i integració paisatgística: s'incorporarà el ja presentat al concurs d'adjudicació d'autorització administrativa d'instal·lació de parc eòlic en una zona de desenvolupament prioritari, sense perjudici d'aquelles actualitzacions que puguin resultar necessàries en virtut del que disposa l'article 9, apartat 6.
11.3.5 El conjunt d'aquesta documentació s'haurà de presentar en suport informàtic.
12.1 Amb caràcter previ al tràmit d'informació pública, la unitat directiva corresponent del departament competent en matèria d'energia trametrà el pla especial urbanístic a la Comissió Territorial d'Urbanisme competent, a fi i efecte que l'òrgan urbanístic competent efectuï l'aprovació inicial del mateix, d'acord amb el que preveu l'article 83.3 del Text refós de la Llei d'urbanisme, aprovat pel Decret legislatiu 1/2005, de 26 de juliol.
L'òrgan urbanístic competent s'ha de pronunciar sobre l'aprovació inicial del pla especial urbanístic en el termini d'un mes.
12.2 Així mateix, amb caràcter previ al tràmit d'informació pública, la unitat directiva corresponent del departament competent en matèria d'energia trametrà l'estudi d'impacte ambiental al departament competent en matèria de medi ambient per tal d'efectuar consulta a les administracions afectades, així com a altres persones físiques o jurídiques, públiques o privades, vinculades a la protecció del medi ambient, d'acord amb el previst al l'article 8 del text refós de la Llei d'avaluació d'impacte ambiental, aprovat pel Reial decret legislatiu 1/2008, d'11 de gener.
L'òrgan ambiental competent ha d'informar sobre l'abast i contingut de l'estudi d'impacte ambiental en el termini de dos mesos.
El promotor haurà de completar l'estudi d'impacte ambiental d'acord amb el que estableixi l'òrgan ambiental.
En el supòsit que transcorregut aquest termini de dos mesos, l'òrgan ambiental no hagi emès l'informe sol·licitat, es podrà continuar amb la tramitació corresponent.
12.3 Una vegada l'òrgan urbanístic competent hagi efectuat l'aprovació inicial del pla especial urbanístic i el promotor hagi presentat l'estudi d'impacte ambiental d'acord amb l'informe d'abast i contingut, l'òrgan competent en matèria d'energia sotmetrà el projecte seleccionat al tràmit d'informació pública durant un termini de 30 dies mitjançant la publicació del corresponent Anunci al DOGC, al BOE i als taulers d'anuncis dels ajuntaments afectats.
A l'anunci d'informació pública s'haurà d'especificar que aquest té efectes en els següents procediments administratius:
a) procediment administratiu per a l'obtenció de l'autorització administrativa per l'execució del parc eòlic i, si s'escau, per a la seva declaració d'utilitat pública, d'acord amb el que preveu el present Decret.
En el supòsit que s'hagi sol·licitat la declaració d'utilitat pública, s'inclourà la relació de béns i drets afectats, als efectes de la imposició de les servituds corresponents.
Dins la relació de béns i drets afectats caldrà incloure, si s'escau, les forests d'utilitat pública a efectes d'imposició de les corresponents servituds.
b) procediment administratiu de declaració d'impacte ambiental d'acord amb el que preveu el text refós de la Llei d'avaluació d'impacte ambiental, aprovat pel Reial decret legislatiu 1/2008, d'11 de gener.
c) procediment administratiu per l'aprovació del pla especial urbanístic d'acord amb el que preveu el text refós de la Llei d'urbanisme, aprovat pel Decret legislatiu 1/2005, de 26 de juliol.
12.4 En el supòsit que hagi estat sol·licitada la declaració d'utilitat pública, la sol·licitud també serà notificada individualment als i les titulars dels béns i drets afectats.
Al tràmit d'informació pública s'han de citar personalment, si s'escau, a les persones propietàries dels terrenys que siguin compresos en l'àmbit del pla especial urbanístic, d'acord amb l'article 97.3a) del Text refós de la Llei d'urbanisme, aprovat pel Decret legislatiu 1/2005, de 26 de juliol.
13.1 Amb caràcter paral·lel al tràmit d'informació pública, l'òrgan competent en matèria d'energia trametrà les corresponents separates a les administracions, organismes i empreses de serveis públics o d'interès general per tal que emetin informe en la part que els pugui afectar, atorgant un termini d'un mes per emetre el corresponent informe.
13.2 En tots els casos, l'òrgan competent en matèria d'energia haurà de sol·licitar informe de l'ajuntament o ajuntaments corresponents, al departament competent en matèria d'agricultura, així com al departament competent en matèria de cultura a fi i efecte de donar compliment a la normativa reguladora del patrimoni cultural català.
13.3 Finalitzat el tràmit d'informació pública i de petició d'informes, l'òrgan competent en matèria d'energia trametrà a l'ajuntament o ajuntaments respectius, el pla especial urbanístic i el conjunt d'al·legacions presentades durant el tràmit d'informació pública, a fi i efecte que en el termini d'un mes es puguin efectuar les al·legacions corresponents.
13.4 Així mateix, l'òrgan competent en matèria d'energia trametrà l'estudi d'impacte i integració paisatgística a la Direcció General d'Arquitectura i Paisatge a fi i efecte que emeti l'Informe d'impacte i integració paisatgística regulat per l'article 22 del Decret 343/2006, de 19 de setembre, pel qual es desenvolupa la Llei 8/2005, de 8 de juny, de protecció, gestió i ordenació del paisatge, i es regulen els estudis i informes d'impacte i integració paisatgística.
Aquest informe s'haurà d'emetre en el termini d'un mes i el mateix serà tramès a l'òrgan competent en matèria d'energia, el qual el farà arribar a l'ajuntament corresponent, a la Comissió Territorial d'Urbanisme respectiva i a la Ponència Ambiental de Parcs Eòlics.
Transcorregut el termini d'un mes sense que aquest informe hagi estat emès, es podrà continuar amb la tramitació.
13.5 Un exemplar de l'estudi d'impacte ambiental, juntament amb el projecte del parc eòlic i el pla especial urbanístic, seran tramesos a la Ponència Ambiental de Parcs Eòlics als efectes del procediment de declaració d'impacte ambiental.
14.1 Transcorregut el termini d'informació pública i d'informació a altres administracions, organismes i empreses de serveis públics i d'interès general, l'òrgan competent en matèria d'energia trametrà les al·legacions presentades a la persona promotora del parc eòlic a fi i efecte que presenti la contestació a les mateixes en un termini de 15 dies hàbils.
14.2 Una vegada la persona promotora hagi presentat les respostes aquestes seran trameses a cadascun dels al·legants per a la seva informació.
Així mateix, l'òrgan competent en matèria d'energia trametrà les al·legacions presentades i la resposta de les al·legacions efectuada per la persona promotora, a la Ponència Ambiental de Parcs Eòlics a fi i efecte que aquesta pugui emetre la declaració d'impacte ambiental i a la Comissió Territorial d'Urbanisme per a la seva informació.
14.3 La Ponència Ambiental de Parcs Eòlics haurà d'emetre la declaració d'impacte ambiental en el termini de dos mesos des de que disposi de tot l'expedient administratiu tramitat per l'òrgan competent en matèria d'energia.
Aquesta declaració d'impacte ambiental efectuarà l'avaluació ambiental del projecte de parc eòlic, així com, del pla especial urbanístic en tant que habilita per a l'execució directa d'obres d'una infraestructura per a la producció d'energia a partir de fonts renovables.
14.4 Un cop la Ponència Ambiental de Parcs Eòlics hagi efectuat la declaració d'impacte ambiental, l'òrgan competent en matèria d'energia emetrà en el termini màxim d'un mes la resolució sobre la sol·licitud d'autorització administrativa per l'execució del parc eòlic, declaració d'utilitat pública, si ha estat sol·licitada i aprovació del projecte executiu.
14.5 La declaració d'impacte ambiental també serà tramesa al departament competent en matèria de política territorial i obres públiques, a fi i efecte que l'òrgan urbanístic competent procedeixi a l'aprovació definitiva del pla especial urbanístic en el termini màxim d'un mes.
Transcorregut aquest termini sense que s'hagi adoptat cap pronunciament, el pla especial es podrà entendre aprovat definitivament per silenci administratiu positiu sempre que es disposi de la declaració d'impacte ambiental i que el pla no contradigui la legislació ni el planejament urbanístic aplicables.
14.6 La declaració d'impacte ambiental, la resolució dictada per l'òrgan competent en matèria d'energia i l'aprovació definitiva del pla especial urbanístic seran notificades a l'ajuntament o ajuntaments corresponents i hauran de fer-se públiques mitjançant la corresponent publicació al DOGC.
14.7 En cas de discrepància entre l'òrgan competent en matèria d'energia i la Ponència Ambiental de Parcs Eòlics sobre la conveniència d'executar un determinat projecte o sobre el contingut dels condicionants establerts a la declaració d'impacte ambiental, resoldrà el Govern.
16.1 Un cop hagin estat notificades les autoritzacions, les persones titulars hauran de constituir la fiança definitiva per l'import i en el termini i forma que fixin les ordres de convocatòria, que serà requisit indispensable per iniciar el procediment d'execució dels projectes i de posada en marxa dels parcs eòlics.
La manca de constitució de la referida garantia definitiva o la seva constitució inadequada comportarà la revocació de l'autorització.
16.2 Aquesta fiança serà constituïda per tal de garantir l'obligació de remoció i restitució dels terrenys ocupats pel parc eòlic i línies d'evacuació, en el moment de cessament de l'activitat.
17.1 L'autorització administrativa per l'execució d'un parc eòlic es pot transmetre si concorren els requisits següents:
a) El parc eòlic està executat en la seva totalitat i compta amb l'acta de posada en marxa definitiva.
b) L'adquirent reuneix les condicions exigides al titular de l'autorització.
17.2 La sol·licitud de transmissió ha de ser presentada davant de l'Oficina de Gestió Empresarial i autoritzada per part de l'òrgan competent en matèria d'energia.
17.3 La resolució que autoritza la transmissió d'autoritzacions es dicta i es notifica en el termini màxim de tres mesos a comptar des de la data de presentació de la sol·licitud.
Transcorregut el termini sense que s'hagi resolt la sol·licitud presentada, s'entén que la transmissió es denegada.
La resolució que es dicti ha de ser notificada a l'ajuntament o ajuntaments corresponents.
17.4 La nova persona titular de l'autorització d'un parc eòlic es subroga en totes les obligacions i drets de la persona transmitent, incloses les que deriven de la constitució de la garantia definitiva.
17.5 Es considera transmissió a terceres persones l'operació de compravenda de més del 50% de les accions o participacions del capital social de l'empresa titular del parc eòlic, sempre que el titular del parc eòlic no disposi de més del 60% del capital social de l'entitat adquirent.
18.1 L'incompliment dels terminis i pròrrogues previstos, en el seu cas, a les autoritzacions per construir i posar en servei la instal·lació, comportarà la caducitat de les mateixes i la pèrdua dels beneficis que se'n derivin, prèvia la tramitació del procediment administratiu corresponent en el qual es donarà audiència al titular de la instal·lació.
18.2 L'incompliment greu de les obligacions que dimanen de les autoritzacions atorgades suposarà la seva revocació per part de l'administració atorgant, prèvia la tramitació del procediment administratiu corresponent en el qual es donarà audiència al titular de la instal·lació.
El supòsit de revocació no exclou l'aplicació de la resta de supòsits previstos a l'ordenament aplicable.
19.1 Es considerarà com a modificació no substancial d'un parc eòlic aquella que reuneixi, simultàniament, els requisits següents:
a) que es mantingui o es disminueixi el nombre d'aerogeneradors.
b) que es mantingui la potència total del parc eòlic o bé es superi la mateixa màxim en un 5%.
c) que la ubicació dels aerogeneradors s'efectuï dins de la mateixa àrea geogràfica inicialment prevista, amb un límit de tolerància de 500 metres i dins de l'àmbit del pla especial urbanístic aprovat.
19.2 El repowering definit a l'article 3 rebrà la consideració de modificació no substancial.
19.3 Per tal que qualsevol altra modificació d'un parc eòlic que no compleixi els requisits definits als articles anteriors, sigui qualificada com a no substancial, el seu titular haurà de presentar, davant l'Oficina de Gestió Empresarial, que la trametrà a l'òrgan competent en matèria d'energia, la documentació tècnica corresponent a les modificacions a introduir juntament amb una valoració ambiental dels canvis introduïts.
Aquesta documentació serà tramesa a la Ponència Ambiental de Parcs Eòlics definida a l'article 15, la qual s'haurà de pronunciar en el termini d'un mes sobre si concorren els requisits necessaris per a qualificar la modificació com a no substancial.
En el supòsit que transcorregut aquest termini d'un mes, l'òrgan ambiental no hagi emès el pronunciament sol·licitat, es podrà entendre que la modificació és substancial.
19.4 En el supòsit que la Ponència Ambiental de Parcs Eòlics consideri que es tracta d'una modificació no substancial, o bé es compleixin els requisits establerts per l'apartat 1, la unitat directiva del departament competent en matèria d'energia procedirà a dictar la corresponent Resolució sense necessitat d'efectuar el tràmit d'informació pública, sempre i quan les afeccions sobre el terreny es vegin reduïdes.
21.1 El titular del parc eòlic, una vegada construït el mateix, sol·licitarà la seva posada en marxa davant de l'Oficina de Gestió Empresarial i la inscripció al Registre d'instal·lacions de producció en règim especial.
L'Oficina de Gestió Empresarial trametrà la sol·licitud presentada a l'òrgan competent en matèria d'energia.
Conjuntament amb aquesta sol·licitud, s'haurà d'aportar la següent documentació:
a) certificats que acreditin l'acompliment dels reglaments tècnics d'aplicació.
b) certificat de direcció i acabament d'obra.
c) sol·licitud d'inscripció al Registre d'Establiments Industrials de Catalunya.
d) documentació relativa a l'opció de venda de l'energia produïda.
e) certificació acreditativa de l'acompliment del Reglament de punts de mesura.
21.2 En el supòsit que el titular del parc eòlic consideri necessari el funcionament en proves de la instal·lació, haurà de sol·licitar l'acta de posada en servei provisional.
22.1 L'emplaçament de les instal·lacions fotovoltaiques resta subjecta a les determinacions que estableix aquesta disposició i a les que resultin dels instruments de planejament urbanístic aplicables.
22.2 La ubicació de les instal·lacions fotovoltaiques s'ha d'efectuar sobre terrenys que reuneixin alguna de les condicions següents:
a) Que es tracti de terrenys qualificats pel planejament urbanístic com a industrials o com a sistemes urbanístics, d'equipaments comunitaris obtinguts pel desplegament de sectors industrials.
b) Que es tracti de terrenys classificats pel planejament urbanístic com a sòl no urbanitzable que no estiguin subjectes a un règim especial de protecció que prohibeixi aquest ús i que compleixin algun dels requisits següents:
Que siguin contigus, bé a àmbits d'ús industrial, bé a edificacions i instal·lacions agrícoles o ramaderes, bé a edificacions i instal·lacions existents pròpies de les actuacions específiques d'interès públic en sòl no urbanitzable previstes en els articles 47.4.a) i 47.4.b) del Text refós de la Llei d'urbanisme, aprovat pel Decret legislatiu 1/2005, de 26 de juliol, i que, en cas d'edificacions, tinguin una superfície en planta superior a 150 m2 o connexions a la xarxa elèctrica o d'aigua corrent.
Que es tracti de terrenys l'estat natural dels quals hagi estat greument degradat per una activitat anterior, sense haver-hi efectuat cap operació de restauració i sense que aquesta sigui viable a mitjà termini i en els que la implantació d'un parc fotovoltaic representi una millora del seu estat actual, sempre i quan no suposin un benefici per aquell que hagi incomplert la seva obligació de restaurar.
Resten exclosos aquells terrenys que s'hagin vist afectats per incendis forestals d'acord amb el que preveu la legislació aplicable.
Que hagin estat considerats com idonis per a la implantació d'aquestes instal·lacions pel Pla d'ordenació urbanística municipal, o bé hagin estat ordenats per un Pla especial urbanístic que prevegi específicament aquesta localització d'acord amb l'article 67.1.e) del Text refós de la Llei d'urbanisme, aprovat per Decret legislatiu 1/2005, de 26 de juliol.
El Pla especial haurà de ser promogut per l'Administració de la Generalitat de Catalunya.
c) Que es tracti de terrenys que, formant part d'infraestructures, de grans instal·lacions equiparables o de llurs zones de servitud, presentin les condicions idònies per al seu aprofitament solar, en aquells casos que la normativa sectorial ho permeti.
22.3 S'entén com a sòl subjecte a un règim de protecció especial aquell que es trobi inclòs en les xarxes de protecció dels espais naturals (Pla d'Espais d'Interès Natural de Catalunya i espais integrats a la Xarxa Natura 2000) o en els règims de protecció especial o territorial pel planejament territorial i urbanístic.
23.1 L'emplaçament de les instal·lacions fotovoltaiques en sòl no urbanitzable a què fa referència l'article 22.2.b) resta subjecta al compliment de les condicions d'ocupació establertes en aquest article:
a) En el cas de terrenys contigus a edificacions agrícoles o ramaderes o a les instal·lacions existents pròpies de les actuacions específiques d'interès públic en sòl no urbanitzable previstes en els articles 47.4.a) i 47.4.b) del Text refós de la Llei d'urbanisme, aprovat pel Decret legislatiu 1/2005, de 26 de juliol, les instal·lacions de captació d'energia solar poden ocupar fins a 3 Ha de superfície.
En tot cas, s'ha de mantenir una distància mínima de 500 metres entre les diferents instal·lacions de captació d'energia solar.
b) En el cas de terrenys contigus a àmbits de sòl industrial existents, les instal·lacions poden ocupar fins a 6 Ha de superfície.
S'haurà de mantenir la distància mínima de 500 m entre les diferents instal·lacions.
c) En el cas dels terrenys considerats com a idonis per a la implantació d'aquestes instal·lacions a través de Plans d'ordenació urbanística municipal o pels Plans especials urbanístics als que es fa referència en l'article 22.2 apartat b) 3, les instal·lacions poden superar les 6 ha de superfície sempre i quan presentin un interès territorial estratègic i utilitzin sistemes de captació d'energia fotovoltaica avançats i eficients.
23.2 Els elements necessaris per al funcionament de la instal·lació fotovoltaica, tals com inversors o elements de control, a excepció dels transformadors, s'han d'agrupar, preferentment, en una sola construcció tan a prop com sigui possible d'edificacions existents i totes les instal·lacions de cablejat interior han de ser soterrades.
Es procurarà en tots els supòsits evitar l'obertura de noves vies d'accés i l'ocupació innecessària de sòl agrari de qualitat.
24.1 Des de la vessant energètica, la implantació d'instal·lacions fotovoltaiques directament sobre el terreny amb una potència superior a 100 kW, resta subjecta a autorització administrativa prèvia i aprovació de projecte executiu a atorgar per l'òrgan competent en matèria d'energia, d'acord amb el que preveu aquest Decret.
24.2 Des de la vessant territorial, la implantació d'instal·lacions fotovoltaiques en sòl no urbanitzable resta subjecte a l'aprovació d'un pla especial urbanístic dels previstos a l'article 67.1 e) del Text refós de la Llei d'urbanisme aprovat pel Decret legislatiu 1/2005, de 26 de juliol, i a l'article 47.3 c) del Reglament de la Llei d'urbanisme, aprovat pel Decret 305/2006, de 18 de juliol.
La implantació de les instal·lacions fotovoltaiques sotmeses a l'àmbit d'aplicació d'aquest Decret, requereix l'informe d'impacte i integració paisatgística regulat per l'article 22 del Decret 343/2006, de 19 de setembre, pel qual es desenvolupa la Llei 8/2005, de 8 de juny, de protecció, gestió i ordenació del paisatge, i es regulen els estudis i informes d'impacte i integració paisatgística.
24.3 Des de la vessant ambiental, la implantació d'instal·lacions fotovoltaiques restarà subjecta al procediment de declaració d'impacte ambiental, quan així ho disposi la normativa d'avaluació d'impacte ambiental.
En el cas que la implantació d'una instal·lació fotovoltaica s'hagi de sotmetre al procediment d'avaluació ambiental el procediment administratiu a aplicar serà el regulat pel capítol III.
En aquest cas, caldrà aportar el corresponent estudi d'impacte ambiental, així com el conjunt de documentació que es preveu a l'article 25.
25.1 Abans de realitzar la sol·licitud d'accés a la xarxa elèctrica, la persona sol·licitant haurà de presentar davant de la Caixa General de Dipòsits un aval d'acord amb les condicions que exigeix la normativa elèctrica.
El resguard de l'aval constituït, s'haurà de presentar davant la Direcció General de Política Energètica i Mines, del Ministeri d'Indústria, Turisme i Comerç si l'accés es sol·licita per la xarxa de transport o bé davant la unitat directiva corresponent del departament competent en matèria d'energia, si l'accés es sol·licita per la xarxa de distribució elèctrica.
25.2 L'aval serà cancel·lat quan la persona peticionària obtingui l'acta de posada en servei de la instal·lació.
25.3 L'obtenció del dret d'accés i connexió a la xarxa de transport o de distribució elèctrica, serà requisit previ indispensable per l'obtenció de l'autorització administrativa.
25.4 La sol·licitud d'atorgament de la condició d'instal·lació acollida al règim especial, d'autorització administrativa de la instal·lació i aprovació del projecte executiu, així com la sol·licitud de tramitació del pla especial urbanístic, si s'escau, es presentarà davant de l'Oficina de Gestió Empresarial, la qual l'adreçarà a l'òrgan competent en matèria d'energia, acompanyant còpia de la següent documentació:
Instància de sol·licitud segons model disponible a la web de l'Oficina de Gestió Empresarial.
Còpia autenticada per l'Administració de l'escriptura notarial de constitució, i modificació, si escau, de la societat en el cas de tractar-se d'entitats jurídiques.
Fitxa d'identificació i característiques de la instal·lació (segons annex 2, del Decret 352/2001, de 18 de desembre, sobre procediment administratiu aplicable a les instal·lacions d'energia solar fotovoltaica connectades a la xarxa elèctrica).
Acord o contracte subscrit amb la persona propietària dels terrenys o llocs afectats quan aquest no coincideix amb el mateix titular de la instal·lació
Certificació de l'empresa distribuïdora a la que s'interconnecti la instal·lació acreditant l'atorgament del punt de connexió.
El projecte executiu de la instal·lació signat per un tècnic titulat competent i visat pel col·legi professional corresponent, amb el contingut mínim establert a l'annex 1.
Les separates del projecte per sol·licitar informe als organismes.
Estudi d'impacte i integració paisatgística, d'acord amb el contingut establert a l'article 26.
Còpia de la documentació necessària per a l'aprovació del pla especial urbanístic d'acord amb el que preveu l'article 67.1.e) del Text refós de la Llei d'urbanisme, aprovat pel Decret legislatiu 1/2005, de 26 de juliol, i l'article 47.3.c) del Reglament de la Llei d'urbanisme, aprovat pel Decret 305/2006, de 18 de juliol, en el cas que aquest pla no hagi estat promogut i aprovat per l'Administració de la Generalitat d'acord amb l'article 22.2.b) 3 i sempre que es tracti de sòl no urbanitzable.
L'estudi d'impacte i integració paisatgística que en compliment d'aquests procediments ha d'acompanyar al projecte d'actuació, ha de contenir, a més del que requereix l'article 22 del Decret 343/2006, de 19 de setembre, pel qual es desenvolupa la Llei 8/2005, de 8 de juny, de protecció, gestió i ordenació del paisatge, i es regulen els estudis i informes d'impacte i integració paisatgística, els següents aspectes:
a) Simulacions fotogràfiques del lloc abans i després de realitzades les instal·lacions, des de diversos punts d'observació significatius.
b) Conca visual de la instal·lació i identificació dels principals punts de visió sobre el projecte.
c) Definició dels elements complementaris de la instal·lació, tals com tanques, edificacions i línies elèctriques.
27.1 La persona promotora del projecte de la instal·lació fotovoltaica haurà de presentar davant l'Oficina de Gestió Empresarial la sol·licitud d'autorització administrativa i d'aprovació del projecte executiu de la instal·lació, juntament amb l'estudi d'impacte d'integració paisatgística i un Pla especial urbanístic, en el cas que aquest no estigui ja aprovat d'acord amb el que preveu l'article 22.2 b) tercer i sempre que es tracti de sòl no urbanitzable.
Quan es tracti d'instal·lacions fotovoltaiques no incloses a l'article 24.3, el projecte executiu de la instal·lació i el pla especial urbanístic poden consistir en un únic document que inclogui les instal·lacions d'evacuació de l'energia elèctrica produïda.
27.2 L'òrgan competent en matèria d'energia trametrà el Pla especial urbanístic a la Comissió Territorial d'Urbanisme competent a fi i efecte que l'òrgan urbanístic competent efectuï l'aprovació inicial d'aquest, d'acord amb el que preveu l'article 83.3 del text refós de la Llei d'urbanisme, aprovat pel Decret legislatiu 1/2005, de 26 de juliol.
El termini per l'aprovació serà d'un mes.
27.3 Una vegada l'òrgan urbanístic competent hagi efectuat l'aprovació inicial del pla especial urbanístic, l'òrgan competent en matèria d'energia sotmetrà l'expedient a informació pública durant un termini d'un mes, mitjançant la publicació del corresponent anunci al DOGC, al BOE i als taulers d'anuncis dels ajuntaments afectats.
27.4 A l'anunci d'informació pública que efectuï l'òrgan competent en matèria d'energia s'haurà d'especificar que aquest té efectes en el procediment d'autorització administrativa de la instal·lació i en el procediment urbanístic regulat per l'article 83 del text refós de la Llei d'urbanisme, aprovat pel Decret legislatiu 1/2005, de 26 de juliol.
27.5 Al tràmit d'informació pública s'han de citar personalment, si s'escau, a les persones propietàries dels terrenys que siguin compresos en l'àmbit del pla especial urbanístic, d'acord amb l'article 97.3 a) del Text refós de la Llei d'urbanisme, aprovat pel Decret legislatiu 1/2005, de 26 de juliol.
27.6 Amb caràcter paral·lel al tràmit d'informació pública, l'òrgan competent en matèria d'energia trametrà una còpia de la documentació presentada pel peticionari als organismes que puguin resultar afectats segons les condicions específiques del projecte, per tal que emetin informe en el termini d'un mes.
En tots els casos, caldrà sol·licitar informe al departament competent en matèria d'agricultura.
27.7 L'òrgan competent en matèria d'energia, a més dels organismes sectorials afectats, sol·licitarà els següents informes:
a) a la unitat directiva corresponent del departament competent en matèria de política territorial i obres públiques, per tal que en el termini d'un mes emeti l'informe d'impacte i integració paisatgística regulat per l'article 22.2 apartat b) del Decret 343/2006, de 19 de setembre, pel qual es desplega la Llei 8/2005, de 8 de juny, de protecció, gestió i ordenació del paisatge, i es regulen els estudis i informes d'impacte i integració paisatgística.
En el supòsit que transcorregut aquest termini d'un mes, l'òrgan competent no hagi emès l'informe sol·licitat, es podrà continuar amb la tramitació corresponent.
b) de l'òrgan competent en matèria de medi ambient, per tal que en el termini d'un mes emeti informe sobre la idoneïtat ambiental del projecte.
En el supòsit que transcorregut aquest termini d'un mes, l'òrgan competent en matèria de medi ambient no hagi emès l'informe sol·licitat, es podrà continuar amb la tramitació corresponent.
c) de l'òrgan competent en matèria de cultura a fi i efecte de donar compliment a la normativa reguladora del patrimoni cultural català.
d) en el supòsit de les instal·lacions fotovoltaiques contemplades als articles 22.2 b) 3er i 23.1c), la documentació es trametrà a la unitat directiva corresponent del departament competent en matèria d'indústria i empresa, per tal que en el termini d'un mes emeti un informe sobre la idoneïtat industrial i empresarial del projecte.
En el supòsit que transcorregut aquest termini d'un mes, no s'hagi emès l'informe sol·licitat, es podrà continuar amb la tramitació corresponent.
28.1 Una vegada finalitzat el tràmit d'informació pública, l'òrgan competent en matèria d'energia ha de concedir audiència del pla especial urbanístic a l'ajuntament corresponent per un termini d'un mes, adjuntant còpia dels informes emesos.
Així mateix, l'informe d'impacte i integració paisatgística s'ha de trametre a la Comissió Territorial d'Urbanisme.
28.2 Transcorregut el termini d'informació pública i audiència a l'ajuntament corresponent, l'òrgan competent en matèria d'energia trametrà a la persona promotora de les instal·lacions les al·legacions presentades i els informes emesos pels organismes a fi que presenti la contestació a les mateixes en un termini màxim de 15 dies hàbils.
28.3 Igualment, l'òrgan competent en matèria d'energia trametrà les al·legacions presentades, els informes emesos pels organismes i la resposta de les al·legacions efectuades per la persona promotora de les instal·lacions a l'òrgan urbanístic competent per què procedeixi a l'aprovació definitiva del pla especial urbanístic.
Aquesta aprovació s'haurà d'efectuar en el termini d'un mes.
En el supòsit que transcorregut aquest termini d'un mes, l'òrgan urbanístic competent no hagi adoptat cap pronunciament, el pla especial es podrà entendre aprovat definitivament per silenci administratiu positiu sempre que es disposi de la declaració d'impacte ambiental i que el pla no contradigui la legislació ni el planejament urbanístics aplicables.
28.4 Finalitzada la tramitació, l'òrgan competent en matèria d'energia en el termini d'un mes ha de dictar resolució sobre la sol·licitud d'autorització administrativa i aprovació del projecte.
29.1 L'atorgament de l'autorització administrativa suposarà l'atorgament de la condició d'instal·lació acollida al règim de producció especial.
L'obtenció dels drets econòmics es produirà amb la inscripció al Registre de preasignació de potència, una vegada s'acompleixin els requisits exigits per la normativa aplicable.
29.2 La Resolució d'atorgament de l'autorització energètica i l'aprovació definitiva del pla especial urbanístic hauran de notificar-se a l'ajuntament o ajuntaments corresponents i fer-se públiques mitjançant la corresponent publicació al DOGC.
29.3 La unitat directiva corresponent del departament competent en matèria d'energia notificarà la Resolució emesa a la Direcció General de Política Energètica i Mines, del Ministeri d'Indústria, Comerç i Turisme i a la resta d'organismes que varen informar.
30.1 El titular de la instal·lació, un cop construïda i verificada tant per part de l'instal·lador com del tècnic titulat competent responsable del projecte, sol·licitarà la posada en marxa de la instal·lació i la inscripció al Registre d'Instal·lacions de Producció en Règim Especial de Catalunya.
La sol·licitud es presentarà a l'Oficina de Gestió Empresarial, la qual verificarà la documentació aportada i la trametrà als Serveis Territorials de la demarcació que correspongui, o al Servei corresponent en el cas de Barcelona, presentant la documentació que figura a l'annex 2.
30.2 Els Serveis Territorials d'Economia i Finances inspeccionaran en el termini d'un mes la instal·lació i, en el supòsit que aquesta sigui correcta, emetran l'Acta de Posada en Marxa, i procediran a informar d'aquest fet a efectes de la Inscripció en el Registre d'Establiments Industrials de Catalunya.
Quan es tracti d'instal·lacions fotovoltaiques de potència inferior a 1000 kW es considerarà que l'activitat principal del seu titular no és la producció d'energia elèctrica i, en conseqüència no serà necessària la inscripció al Registre d'Establiments Industrials de Catalunya (REIC).
30.3 Els esmentats Serveis Territorials trametran còpia de l'acta de posada en marxa a la unitat directiva corresponent del departament competent en matèria d'energia amb el seu Informe respecte a la Inscripció en el Registre d'Instal·lacions de Producció en Règim Especial de Catalunya.
La unitat directiva corresponent del departament competent en matèria d'energia inscriurà la instal·lació en el citat registre i ho notificarà a la Direcció General de Política Energètica i Mines del Ministeri de Indústria, Turisme i Comerç, així com a la resta d'organismes afectats i a la companyia elèctrica.
30.4 En el supòsit que el titular de la instal·lació fotovoltaica consideri necessari el funcionament en proves de la instal·lació, haurà de sol·licitar l'acta de posada en servei provisional.
31.1 L'aprovació definitiva del pla especial urbanístic per a la implantació en sòl no urbanitzable de la instal·lació fotovoltaica sobre el terreny porta implícita l'obligació de desmantellament dels equips i de la restitució dels terrenys que ocupen una vegada finalitzada l'activitat de producció d'energia elèctrica, per tal de deixar-los en el seu estat original.
31.2 Les resolucions per les quals s'aprovi definitivament el pla especial urbanístic a què fa referència l'apartat 1 han de recordar aquesta obligació.
En l'acord d'atorgament de la llicència municipal s'ha d'establir, d'acord amb la normativa urbanística, la quantia de la fiança que s'ha de constituir per garantir el compliment d'aquesta obligació.
31.3 La constitució de la garantia davant l'ajuntament és condició de compliment inexcusable per a l'inici de l'execució de les obres.
S'acceptarà el propi terreny on s'ubica la instal·lació com a garantia.
La garantia haurà de ser quantificada tenint en compte el cost de restitució del sòl i la retirada de totes les instal·lacions pròpies de la planta fotovoltaica.
L'import així calculat s'actualitzarà cada cinc anys, d'acord amb l'increment de l'IPC.
32.1 Els canvis de titularitat relatius a instal·lacions fotovoltaiques sotmeses a l'àmbit d'aplicació del present Decret, resten sotmesos al règim d'autorització administrativa prèvia.
La sol·licitud s'haurà de presentar davant l'Oficina de Gestió Empresarial, adreçada a la unitat directiva corresponent del departament competent en matèria d'energia, acompanyada de la documentació que consta a l'annex 3.
32.2 Prèvia la tramitació corresponent, la unitat directiva corresponent del departament competent en matèria d'energia dictarà la corresponent resolució i la notificarà al Ministeri d'Indústria, Turisme i Comerç, a l'ajuntament o ajuntaments corresponents i a la resta d'organismes afectats.
32.3 L'esmentada resolució es dicta i es notifica en el termini màxim de tres mesos a comptar des de la data de presentació de la sol·licitud.
Transcorregut el termini sense que s'hagi resolt la sol·licitud presentada, s'entén que el canvi de titularitat es denega.
Per a la ubicació de torres de mesurament de vent no serà necessari acomplir la tramitació prevista en aquest Decret.
Per a la seva instal·lació temporal serà necessària una autorització de la unitat directiva corresponent del departament competent en matèria d'energia, previ informe de l'ajuntament corresponent i un informe del departament competent en matèria de cultura.
Aquests informes hauran de ser emesos en el termini de 15 dies.
L'autorització atorgada tindrà una vigència màxima de 2 anys.
En el supòsit que la torre de mesura hagi de restar ubicada amb el propi parc eòlic, caldrà incloure-la dins del projecte corresponent al parc eòlic.
Les previsions del Mapa d'implantació ambiental de l'energia eòlica a Catalunya, aprovat pel Decret 174/2002, d'11 de juny, regulador de la implantació de l'energia eòlica a Catalunya, són vigents fins la revisió d'aquest instrument.
El departament competent en matèria de medi ambient i el departament competent en matèria d'energia han d'avaluar anualment els resultats de l'aplicació del Mapa i promouran la seva revisió en els següents supòsit:
a) Declaració per part del Govern de noves zones d'especial protecció per a les aus (ZEPAS).
b) Quan es produeixin canvis en la delimitació definitiva d'un espai natural inclòs en el Pla d'espais d'Interès natural o d'un espai natural de protecció especial sempre que aquest hagi servit de criteri per delimitar la zonificació del Mapa d'implantació ambiental de l'energia eòlica a Catalunya.
La revisió del Mapa ha de ser motivada i sotmetre's a informació pública i audiència de les persones interessades i ha de ser aprovada pel Govern.
No es considerarà revisió del Mapa d'implantació ambiental de l'energia eòlica a Catalunya, l'adaptació de la delimitació cartogràfica del mapa a les zones d'especial protecció per a les aus (ZEPA) i a la proposta de llocs d'importància comunitària (LIC) aprovades pel Govern mitjançant l'Acord del Govern 112/2006, de 5 de setembre.
Les sol·licituds d'autorització administrativa d'instal·lacions fotovoltaiques ubicades sobre el terreny presentades amb anterioritat a l'entrada en vigor de este Decret es tramitaran d'acord amb la normativa aplicable en el moment de la presentació de la sol·licitud.
En el supòsit d'ampliació de parcs eòlics existents abans de l'entrada en vigor del present Decret, amb caràcter previ a la presentació de la sol·licitud d'autorització administrativa i aprovació del projecte executiu, caldrà disposar del pronunciament del departament competent en matèria de medi ambient relatiu a la necessitat de sotmetre l'ampliació al tràmit d'avaluació d'impacte ambiental i sobre la necessitat d'estudi d'avifauna.
En el cas que sigui necessària la declaració d'impacte ambiental i l'estudi de l'avifauna, l'òrgan competent en matèria d'energia efectuarà la tramitació prevista al capítol III.
En el supòsit que la instal·lació no s'hagi de sotmetre al procediment de declaració d'impacte ambiental, s'aplicarà el procediment administratiu regulat pels articles 25 i 26, amb les adaptacions documentals que resultin necessàries en funció del tipus d'instal·lació a tramitar.
En tot cas, l'ampliació de parcs ja existents a l'entrada en vigor d'aquest Decret es limitarà a repotenciacions dels equips existents i/o a l'addició de fins a 5 nous aerogeneradors, com a màxim.
En tot cas, el disseny resultant de cadascuna d'aquestes ampliacions haurà de respectar la distància mínima entre parcs eòlics de 2 km, que determina el present decret per a noves implantacions.
Titular i objecte de la instal·lació
Emplaçament de la instal·lació i accessos
Descripció general del projecte, que permeti poder valorar pel departament competent en matèria d'indústria i empresa l'impacte del projecte sobre la vertebració econòmica i social del territori, sobre el teixit industrial, especialment en l'àmbit de la formació, la recerca tecnològica, la millora mediambiental i l'eficiència energètica, i sobre la creació d'empreses i de llocs de treball especialment en el sector de components de l'energia fotovoltaica, quan es tracti de les instal·lacions fotovoltaiques previstes als articles 20 b) 3 i 21 c).
Estudi energètic i de rendiments.
Incidència de la orientació i inclinació dels mòduls.
b) Característiques dels mòduls.
c) Previsió anual de producció energètica.
Proteccions de CC i de CA (sobreintensitats, curtcircuits, sobretensions atmosfèriques, contactes directes, contactes indirectes, sincronisme, tensió, freqüència, etc.).
Posades a terra de la instal·lació.
Criteris emprats en el seu disseny i dimensionament.
Dimensionat de la instal·lació de distribució.
Descripció del sistema de medició per al seguiment de produccions.
Centres de transformació i instal·lacions de connexió a xarxa i línia elèctrica d'evacuació.
Càlculs justificatius, amb especial consideració als següents aspectes:
Justificació del compliment de la legislació electrotècnica aplicable.
Fonaments, suports i estructures.
Incidència en els diferents elements elèctrics.
Càlcul dels valors de posada a terra i justificació de les distancies per a evitar un possible acoblament entre elles.
Estudi de viabilitat i econòmic.
Plànol de situació incloent-hi els accessos al lloc de la instal·lació.
Esquema elèctric unifilar de la instal·lació de potència.
Esquema de proteccions elèctriques i de protecció de la interconnexió amb l'empresa elèctrica.
Esquema de la instal·lació de comptatge energètic segons el Reglament de punts de mesura.
Plànol(s) general(s) en planta i alçat suficientment amples, a escala convenient i amb indicació de cotes essencials, posant de manifest l'emplaçament i la disposició dels equips, aparells i connexions principals.
Instància de sol·licitud, indicant el número d'expedient de l'autorització atorgada, segons model disponible a la web de l'Oficina de Gestió Empresarial.
Certificat d'instal·lació elèctrica de baixa tensió segons Decret 363/2004, de 24 d'agost, pel qual es regula el procediment administratiu per a l'aplicació del Reglament electrotècnic per a baixa tensió.
Certificat de direcció i acabament d'obra visat pel col·legi professional corresponent.
Declaració CE de conformitat emesa pel fabricant de les plaques fotovoltaiques i dels onduladors, segons el Reial decret 154/1995, de 3 de febrer, pel que es modifica el Reial decret 7/1988, de 8 de gener, pel qual es regulen les exigències de seguretat del material elèctric destinat a ser utilitzat en determinats límits de tensió i el Reial decret 1580/2006, de 22 de desembre, pel que se regula la compatibilitat electromagnètica dels equips elèctrics i electrònics.
Certificat del fabricant, en el cas que les proteccions siguin interiors als equips onduladors, indicant els valors de regulació de les proteccions i que aquestes son inaccessibles per a l'usuari de la instal·lació segons l'article 11.d.e del Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió.
Certificació del fabricant que acrediti la separació galvànica segons l'article 12 del Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió.
Còpia autenticada per l'Administració del contracte de manteniment subscrit amb una empresa instal·ladora, segons l'article 9 del Decret 363/2004, de 24 d'agost, pel qual es regula el procediment administratiu per a l'aplicació del Reglament electrotècnic per a baixa tensió.
Documents requerits per l'article 12 del Reial decret 661/2007, de 25 de maig, pel qual es regula l'activitat de producció d'energia elèctrica en règim especial.
b) Informe del gestor de la xarxa de distribució conforme s'han completat els procediments d'accés.
c) Acreditació de quina persona representant s'ha nomenat, i que aquesta compleix els requisits de l'article 4 del Reial decret 2019/1997, de 26 de desembre, pel que s'organitza i regula el Mercat de Producció d'Energia Elèctrica.
Còpia autenticada del contracte subscrit amb l'empresa elèctrica titular de la xarxa de distribució segons article 16 del Reial decret 661/2007, de 25 de maig, pel qual es regula l'activitat de producció d'energia elèctrica en règim especial.
Sol·licitud d'Inscripció al Registre d'Establiments Industrials de Catalunya (REIC).
Còpia autenticada per l'Administració de l'escriptura notarial de constitució, i modificació si és el cas, de la nova societat en el cas de tractar-se d'entitats jurídiques.
Copia autenticada per l'Administració del document que justifiqui la transmissió de l'antic titular al nou (escriptura de compra-venda, cessió, etc., segons pertoqui).
Instància sol·licitud de règim especial.
Copia del contracte subscrit amb l'empresa elèctrica titular de la xarxa de distribució segons article 16 del Reial decret 661/2007, de 25 de maig, pel qual es regula l'activitat de producció d'energia elèctrica en règim especial o subrogació del contracte subscrit per l'anterior titular acceptada per les dues parts.
Acord o contracte subscrit amb la persona propietària dels terrenys o llocs afectats quan aquest no coincideix amb el mateix titular de la instal·lació, o subrogació del contracte subscrit per l'anterior titular acceptada per les dues parts.
Contracte de manteniment amb una empresa instal·ladora si la instal·lació està situada en locals de pública concurrència o és de més de 25KW de potencia, o subrogació del contracte subscrit per l'anterior titular acceptada per les dues parts.